กสทช.ตอกหมุดทีวีฯแจ้ง “คืนช่อง-รับชดเชย” ภายใน 10 พ.ค. แล้ว “ห้ามเปลี่ยนใจ!!”
กสทช.ตอกหมุดทีวีฯแจ้ง “คืนช่อง-รับชดเชย” ภายใน 10 พ.ค. แล้ว “ห้ามเปลี่ยนใจ!!”
กสทช.ตอกหมุดทีวีฯแจ้ง “คืนช่อง-รับชดเชย” ภายใน 10 พ.ค.มายื่นความประสงค์ต่อสำนักงาน กสทช. โดยหลักเกณฑ์ดังกล่าวไม่สามารถขอยกเลิกความประสงค์ดังกล่าวภายหลังได้
2 พ.ค. 2562

รายงานข่าวจากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) แจ้งว่า วันนี้ (2 พ.ค.) กสทช. ได้ออกประกาศสำนักงาน กสทช. เรื่อง หลักเกณฑ์ วิธีการและเงื่อนไขการจ่ายค่าชดเชยอันเนื่องมาจากการคืนใบอนุญาตให้ใช้คลื่นความถี่เพื่อให้บริการโทรทัศน์ในระบบดิจิทัลแล้ว พร้อมเตรียมเชิญผู้ได้รับใบอนุญาตทีวีดิจิทัลทั้ง 22 ช่อง รับทราบรายละเอียด 7 พ.ค. 13.00 น. ก่อนตัดสินใจ
นายฐากร ตัณฑสิทธิ์ เลขาธิการ กสทช. เปิดเผยว่า ได้ออกประกาศสำนักงาน กสทช. เรื่อง หลักเกณฑ์ วิธีการและเงื่อนไขการจ่ายค่าชดเชยอันเนื่องมาจากการคืนใบอนุญาตให้ใช้คลื่นความถี่เพื่อให้บริการโทรทัศน์ในระบบดิจิทัล ซึ่งเป็นกระบวนการตามคำสั่ง คสช. ที่ 4/2562 หลักเกณฑ์ดังกล่าว กำหนดให้ผู้ประกอบกิจการทีวีดิจิทัลที่มีความประสงค์จะคืนใบอนุญาต มายื่นความประสงค์ต่อสำนักงาน กสทช. ภายในวันที่ 10 พ.ค. 2562 โดยหลักเกณฑ์ดังกล่าวไม่สามารถขอยกเลิกความประสงค์ดังกล่าวภายหลังได้
“เดิมในการชี้แจงคำสั่งหัวหน้า คสช. ที่ 4/2562 เกี่ยวกับการแก้ไขปัญหาการประกอบกิจการกระจายเสียงและกิจการโทรคมนาคม เมื่อวันที่ 17 เม.ย. ที่ผ่านมา และสำนักงานฯ ได้แจ้งในที่ประชุมว่า ให้ผู้ที่จะขอคืนใบอนุญาต มายื่นความประสงค์ขอคืนใบอนุญาต ตาม ม. 44 ก่อน หากเปลี่ยนใจก็สามารถขอยกเลิกในภายหลังได้ เนื่องจากขณะนั้นสำนักงาน กสทช. อาจออกหลักเกณฑ์ไม่ทันวันที่ 10 พ.ค. 2562 ดังนั้น ผู้ประกอบการอาจจะยังไม่มีข้อมูลประกอบการพิจารณาแต่ในขณะนี้ วันที่ 2 พ.ค. 2562 สำนักงาน กสทช. ได้ออกประกาศ หลักเกณฑ์ฯ แล้ว จึงมีข้อมูลในการตัดสินใจแล้ว”
ทั้งนี้ ประกาศสำนักงาน กสทช. เรื่อง หลักเกณฑ์ วิธีการและเงื่อนไขการจ่ายค่าชดเชยอันเนื่องมาจากการคืนใบอนุญาตให้ใช้คลื่นความถี่เพื่อให้บริการโทรทัศน์ในระบบดิจิทัล ได้ทางเว็บไซต์สำนักงาน กสทช.